Doložka finančných, ekonomických, environmentálnych vplyvov, 
vplyvov na zamestnanosť a podnikateľské prostredie

a)	odhad dopadov na verejné financie

Navrhovaná právna úprava zahrňuje a upresňuje novú činnosť, vyplývajúcu z implementácie Smernice 2001/42/ES Európskeho parlamentu a Rady o posudzovaní vplyvov určitých plánov a programov na životné prostredie a Protokolu o strategickom environmentálnom hodnotení, čo  vyvolá nové nároky na štátny rozpočet  a územné rozpočty spojené predovšetkým s administratívnou činnosťou a technickým zabezpečením úloh na úrovni štátnej a regionálnej, ktoré úzko súvisia  so vstupom Slovenskej republiky do Európskej únie a tiež s čerpaním štrukturálnych fondov. 
Ekonomické dopady návrhu nového zákona predstavujú zvýšenie výdavkov štátneho rozpočtu a rozpočtov samosprávnych celkov najmä na  financovanie druhej  časti zákona  - posudzovanie návrhov strategických dokumentov. 
Náklady sa budú vyžadovať najmä  na:
1.	personálne a administratívne zabezpečenie hodnotenia vplyvov na životné prostredie
2.	zabezpečenie vypracovania metodických materiálov a  dokumentácií pre proces posudzovania strategických dokumentov.  Spracovanie dokumentácií pre proces posudzovania vplyvov strategických dokumentov na životné prostredie budú financované v prevažnej väčšine prípadov orgánmi verejnej správy (rezortné ministerstvá, VÚC, obce). 
1. Rezort Ministerstva životného prostredia SR
a)	zvýšené náklady spojené s personálnym posilnením rezortných organizácií (obvodné úrady životného prostredia, krajské úrady životného prostredia), na ktoré prechádza časť kompetencií pri posudzovaní navrhovaných činností a strategických dokumentov o 8 pracovných miest  v členení :
- bežné výdavky       		      -  3, 4 mil. Sk /rok (od roku 2005) 
   z toho mzdy pre 8 zamestnancov  -  1, 9 mil. Sk/rok
   kapitálové výdavky		      -   0, 5 mil. Sk/rok

b)	zvýšené náklady na výkon štátnej správy, zahrňujúce nevyhnutné zvýšenie  správnych výdavkov, zabezpečenie technicko-informačných požiadaviek na zverejňovanie informácií súvisiacich s procesom posudzovania, vrátane dobudovania a prevádzky informačného systému a vypracovanie a publikovanie metodických pomôcok a pokynov pre účastníkov procesu posudzovania vo výške
- v roku 2006      		 -  3, 5  mil. Sk
- v ďalších rokoch 	 -  1, 5 mil. Sk/rok

Personálne i finančné požiadavky vyplývajúce z návrhu zákona MŽP SR zabezpečí organizačnými zmenami v rámci schválených limitov kapitoly na príslušné rozpočtové obdobie.

2. Rezortné ministerstvá
           V prípade posudzovania strategických dokumentov na vládnej úrovni budú rezortné orgány (ministerstvá) zabezpečovať náklady  na prípravu dokumentácie (oznámenie, správa o hodnotení, posudok) a administratívnych úkonov pre proces posudzovania strategických dokumentov (podľa počtu strategických dokumentov v jednotlivých rokoch).
Priemerné náklady na obstaranie dokumentácie pre posúdenie jedného strategického dokumentu  predstavujú  cca 250 tis. Sk.  Možno predpokladať, že v priebehu jedného roka nebude v priemere posudzovaných viac ako 2 - 3 strategických dokumentov z jedného rezortu Prípadné dopady návrhu zákona si ministerstvá vykryjú v rámci svojich limitov schválených rozpočtom verejnej správy na roky 2005 až 2007, resp. limitov v rámci návrhu rozpočtu verejnej správy na roky 2006 až 2008. 

3.	Samosprávne orgány (VÚC, obce)
           Náklady na zabezpečenie dokumentácie a administratívnych úkonov pre proces posudzovania strategických dokumentov (najmä územné plány VÚC a obcí nad 2000 obyvateľov). Dokumentácia pre proces posudzovania sa bude zabezpečovať v rámci vypracovania územnoplánovacích dokumentácií podľa stavebného zákona. Predpokladané priemerne zvýšené náklady na dokumentáciu pre posúdenie jedného strategického dokumentu (územného plánu) predstavujú cca 100 tis. Sk. 		 
Územná samospráva si prípadné dopady vykryje v rámci svojich rozpočtov platných pre jednotlivé roky.

b) odhad dopadov na obyvateľov, hospodárenie podnikateľskej sféry a iných právnických osôb
Návrh zákona sa predkladá s cieľom zabezpečiť, aby sa na Slovensku inštalovali technológie a postupy vhodné pre životné prostredie. Tým sa zvýši kvalita života najmä v oblastiach, ktoré sú ešte z minulosti menej kvalitným životným prostredím. Zákon  účinne prispeje k zmierneniu následkov a zabráni zakladaniu nových problémov v oblasti životného prostredia v obciach a  neželaným výdavkom v podnikateľskej sfére pri prípadnom následnom odstraňovaní environmentálnych dopadov, zapríčinených aplikáciou nevhodnej technológie. 
Výrazné zvýšené finančné dopady na podnikateľskú sféru sa nepredpokladajú. Náklady na dokumentáciu spojenú s procesom posudzovania navrhovaných činností nepredstavujú v priemere ani pol percenta nákladov na realizáciu stavby. Naopak, implementáciou zákona sa v mnohých prípadoch predíde zakladaniu nových problémov, ktoré súvisia s poškodzovaním životného prostredia a tým sa nepriamo znížia náklady na prevádzku navrhovaných činností. 
 
c) odhad dopadov na životné prostredie
Návrh zákona neukladá vykonávať iné postupy a opatrenia, než ktoré boli pri uplatňovaní zákona NR SR č. 127/1994 Z. z. Oproti minulosti  sa tento preventívny nástroj posúva v rozhodovacích procesoch o krok dopredu a to na posudzovanie strategických materiálov. Týmto tak Európska únia, ako aj Slovensko, sledujú už v začiatkoch  podnikateľského vývoja napomôcť, aby daný smer (koncepcia, stratégia atď.) sa rozvíjal environmentálne prijateľným spôsobom. Návrh zákona výrazne prispeje k ochrane a tvorbe životného prostredia.
  
d) odhad dopadov na zamestnanosť
Požiadavky na nové pracovné miesta alebo funkcie z návrhu zákona vyplývajú len minimálne.  Prenos kompetencií vyvolá zvýšenú potrebu pracovných miest (cca 7-8). Mierne sa zvýši zamestnanosť obyvateľstva súvisiaca s vypracovaním dokumentácie pre proces posudzovania strategických dokumentov na životné prostredie.

e) analýza vplyvov na podnikateľské prostredie

	Návrh zákona je v súlade s aktuálnou legislatívou formujúcou podnikateľské prostredie. Oproti súčasnému stavu, upravenému zákonom Národnej rady Slovenskej republiky č. 127/1994 Z. z. o posudzovaní vplyvov na životné prostredie v znení neskorších predpisov neprináša nové administratívne štruktúry alebo opatrenia ovplyvňujúce podnikateľské prostredie. Právna úprava posudzovania činností vychádza v tomto ohľade z doterajšieho právneho stavu, časť upravujúca posudzovanie strategických dokumentov sa podnikateľskej sféry priamo nedotýka.